作者:羊滔
標題:遊爛柯山
內容:步登春巖裡，更上最遠山。聊見宇宙闊，遂令身世閑。清輝賞不盡，高駕何時還。石樑聳千盡，高盼出林□。亙壑躡丹虹，排雲弄清影。路期訪道客，遊衍空井井。採薪窮冥搜，深路轉清映。安知洞天裡，偶坐得棋聖。至今追靈跡，可用陶靜性。沙門何處人，攜手俱滅跡。深入不動境，乃知真圓寂。有時歸羅浮，白日見飛錫。